РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

011 Број:06-2/125-22

29. септембар 2022. године

Београд

ЗАПИСНИК

ТРЕЋЕ СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 29. СЕПТЕМБРА 2022. ГОДИНЕ

Седница је почела у 11,05 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица, Мирослав Кондић, Светлана Милијић, Никола Радосављевић, Александра Томић, Тијана Давидовац, Владимир Обрадовић, Ненад Митровић, Бојана Букумировић, Небојша Зеленовић, Војислав Вујић и Розалија Екрес.

Седници су присуствовали заменици чланова Одбора: Снежана Пауновић (заменик Душана Бајатовића) и Хаџи Милорад Стошић.

Седници нису присуствовали чланови Одбора: Верољуб Стевановић и Мирослав Алексић, као ни њихови заменици.

Седници су присуствовали народни посланици који нису чланови Одбора: Тамара Миленковић Керковић и Бошко Обрадовић.

Седници су присуствовали представници Комисије за хартије од вредности: Марко Јанковић, председник и Биљана Аговска, руководилац Службе за финансијско пословање; представници Комисије за контролу државне помоћи: Владимир Антонијевић, председник; Љиљана Благојевић, заменик председника; чланови Савета Душица Ђорђевић, Марко Видаковић и Драган Ђурђевић и Елена Кнежевић, виши саветник за финансијске послове.

На предлог председника, Одбор је једногласно (12 гласова за) утврдио следећи

Д н е в н и р е д :

1. Разматрање Годишњег извештаја Комисије за хартијe од вредности за 2021. годину, који је поднела Комисија за хартије од вредности (број 02-639/22 од 29. априла 2022. године);
2. Разматрање Извештаја о раду Комисије за контролу државне помоћи за 2021. годину, који је поднела Комисија за контролу државне помоћи (број 02-561/22 од 31. марта 2022. године);
3. Давање сагласности на Предлог финансијског плана Комисије за контролу државне помоћи за 2023. годину, који је поднела Комисија за контролу државне помоћи (број 400-1681/22 од 5. септембра 2022. године).

Пре преласка на рад по утврђеним тачкама дневног реда, Одбор је већином гласова (11 гласова за, 1 уздржан), без примедби, усвојио записник са 2. седнице Одбора.

Одбор је већином гласова (11 гласова за, 1 није гласао) одлучио да, у складу са чланом 76. Пословника, обави заједнички јединствени претрес о тачкама 2. и 3 дневног реда с тим што ће се о свакој тачки дневног реда Одбор изјашњавати појединачно.

**Прва тачка дневног реда**: Разматрање Годишњег извештаја Комисије за хартијe од вредности за 2021. годину

Председник Одбора Верољуб Арсић је подсетио да је чланом 260. став 1. Закона о тржишту капитала утврђено да Комисија за хартије од вредности подноси годишњи извештај Народној скупштини Републике Србије у року од четири месеца од завршетка пословне године. Сагласно наведеним одредбама закона, Комисија за хартије од вредности је 29. априла 2022. године поднела Народној скупштини Годишњи извештај Комисије за хартије од вредности за 2021. годину.

Марко Јанковић, председник Комисије за хартије од вредности је детаљно представио Годишњи извештај Комисије за хартије за вредности за 2021. годину.

У 2021. години Комисија је остварила укупан приход у износу од 95,6 милиона динара што је 15,6 % више у односу на 2020. годину али за 24,5 % мање од планираних прихода према усвојеном Финансијском плану Комисије за 2021. годину. Укупни реализивани расходи у 2021. години износе 106,7 милиона динара и они су за 7,2% већи у односу на расходе остварене у 2020.години , а истовремено су за 15,4 % мањи од укупно планираних расхода према усвојеном Финансијском плану Комисије за 2021.годину.

Председник Комисије је истакао да Комисија током 2021. године за свој рад није користила средства из буџета Републике Србије већ се финансирала из сопствених средстава наплатом накнада које су у складу са Правилником о тарифи а које Комисије наплаћује за обављање послова из своје надлежности.

У извештајном периоду, Комисији је достављено 330 годишњих, 14 полугодишњих и 21 квартални извештај јавних друштава а Комисија је спровела интезивнији и континуирани надзор над њиховим радом.

У дискусији поводом наведеног извештаја учествовали су чланови Одбора: Владимир Обрадовић, Ненад Митровић, Александра Томић, Небојша Зеленовић, Никола Радосављевић, Верољуб Арсић, Војислав Вујић и народни посланик који није члан Одбора Тамара Миленковић Керковић, чија су излагања тонски снимана.

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава је већином гласова (13 гласова за,1 глас против,1 уздржан) одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Годишњи извештај Комисије за хартије од вредности за 2021. годину, који је поднет Народној скупштини на основу члана 260. став 1. Закона о тржишту капитала („Службени гласник РС“, бр. 31/11, 112/15, 108/16, 9/20 и 153/20).

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За представника Одбора на седници Народне скупштине одређен је Верољуб Арсић, председник Одбора.

Као и

П Р Е Д Л О Г

ЗАКЉУЧАК

ПОВОДОМ РАЗМАТРАЊА ГОДИШЊЕГ ИЗВЕШТАЈА КОМИСИЈЕ ЗА ХАРТИЈЕ ОД ВРЕДНОСТИ ЗА 2021. ГОДИНУ

1. Прихвата се Годишњи извештај Комисије за хартије од вредности за 2021. годину.

2. Овај закључак објавити у „Службеном гласнику Републике Србије“

**Друга и трећа тачка дневног реда :** Заједнички јединствени претрес

Председник Одбора Верољуб Арсић је подсетио да је чланом 9. став 3. Закона о контроли државне помоћи утврђено да Комисија за контролу државне помоћи подноси извештај о раду Народној скупштини Републике Србије до марта текуће године за претходну годину. Сагласно наведеним одредбама закона, Комисија за контролу државне помоћи је 31. марта 2022. године поднела Народној скупштини Извештај о раду Комисије за контролу државне помоћи за 2021. годину.

Чланом 19. ст. 1. и 2. Закона о контроли државне помоћи прописано је да се средства за рад Комисије за контролу државне помоћи обезбеђују у буџету Републике Србије у оквиру посебног буџетског раздела и из других извора, као и да Савет Комисије утврђује предлог финансијског плана Комисије и доставља га одбору Народне скупштине надлежном за послове финансија на сагласност. У складу са законом, Комисија је 5.септембра 2022.године Одбору доставила Предлог финансијског плана за 2023.годину.

Владимир Антонијевић, председник Комисије за контролу државне помоћи је представио Извештај о раду Комисије за контролу државне помоћи за 2021.годину.

Образлажући наведени извештај, председник Комисије је напоменуо да Комисија не додељује државну помоћ, да не располаже буџетским средствима за наведену намену, не врши селекцију, односно не одрећује нити одлучује који учесник на тржишту ће добити средства а који не и не одређује износ помоћи по учеснику на тржишту или пројекту. Комисија је у свом раду изузетно транспаретна а транспарентност у раду Комисије огледа се у томе да Комисија у складу са Законом објављује на својој интернет страници акта која доноси у поступку контроле државне помоћи, годишњи извештај о додељеној државној помоћи у Републици Србији пошто га усвоји Влада, као и друге податке за које оцени да су од значаја за примену закона.

Планирана средства за рад Комисије у 2021.години износила су 96,8 милиона динара, ребалансом буџета су смањена за 9,9 милиона динара тако да су укупна средства за 2021.годину износила 86,9 милиона динара. Укупни извршени расходи у 2021.години износили су 70,6 милона динара односно 81% од планираних средстава.

У 2021. години Комисија је, у складу са својим надлежностима, донела 130 решења којима се утврђује постојање и оцењује усклађеност државне помоћи са правилима за доделу државне помоћи; 10 мишљења на предлоге прописа; 1 обавештење о обавези усклађивања са Законом о контроли државне помоћи; 52 обавештења о потреби пријаве државне помоћи; 1 иницијатива за покретање поступка наканде контроле; 1 управну меру. Донето је 14 подзаконских аката који представљају резултате усклађивања са европским правним тековинама, од чега 8 уредби, 3 правилника и 3 упуства.

Председник Комисије је истакао да су средства за рад Комисије обезбеђују у Буџету Републике Србије. Планирана средства за рад Комисије у 2023.години износе 114,9 милиона динара.

У дискусији поводом наведених аката учествовали су чланови Одбора: Ненад Митровић, Небојша Зеленовић, Владимир Обрадовић, Никола Радосављевић, и народни посланик који није члан Одбора Тамара Миленковић Керковић, чија су излагања тонски снимана.

1. тачка дневног реда – гласање

На основу члана 237. став 4. Пословника Народне скупштине, Одбор за финансије, републички буџет и контролу трошења јавних средстава је већином гласова (10 гласова за, 1 глас против, 1 уздржан), одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о раду Комисије за контролу државне помоћи за 2021. годину, који је поднет Народној скупштини на основу члана 9. став 3. Закона о контроли државне помоћи („Службени гласник РС“, бр. 73/19).

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За представника Одбора на седници Народне скупштине одређен је Верољуб Арсић, председник Одбора.

Као и

П Р Е Д Л О Г

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ КОМИСИЈЕ ЗА КОНТРОЛУ ДРЖАВНЕ ПОМОЋИ ЗА 2021. ГОДИНУ

1. Прихвата се Извештај о раду Комисије за контролу државне помоћи за 2021. годину.

2. Овај закључак објавити у „Службеном гласнику Републике Србије“.

3. тачка дневног реда – гласање

На основу члана 19. став 2. Закона о контроли државне помоћи („Службени гласник РС“, број 73/19) и члана 55. Пословника Народне скупштине („Службени гласник РС“, број 20/12 – Пречишћен текст), Одбор за финансије, републички буџет и контролу трошења јавних средстава, на 3. седници одржаној 29. септембра 2022. године, је већином гласова (10 гласова за, 1 глас против, 1 уздржан) донео

О Д Л У К У

о давању сагласности на Предлог финансијског плана Комисије за контролу државне помоћи за 2023. годину

ДАЈЕ СЕ САГЛАСНОСТ на Предлог финансијског плана Комисије за контролу државне помоћи за 2023. годину.

Седница је завршена у 14,50 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић